Han er blot 23 år. Men Johan Sundstein kan allerede skrive millionær og feteret stjerne på cv'et.

Hvor god en forretning er det at spille computer dagen lang?

Det løfter det første regnskab fra den 23-årige professionelle gamer Johan Sundsteins personlige selskab lidt af sløret for.

I sommeren 2015 oprettede han selskabet BDNT ApS, der i sit første regnskabsår nu kan fremvise et overskud på næsten 3 mio. kr. før skat.

»Årets resultat er som forventet,« skriver Johan Sundstein i regnskabet.

For en god ordens skyld skal det nævnes, at regnskabet ikke er blevet revideret af en revisor. Men ser man på siden esportearnings.com under Johan Sundsteins profil, tager det ikke lang tid at finde ud af, at den unge dansker har tjent mange penge på spillet Dota 2.

Ifølge siden har Johan Sundstein, der på internettet går under navnet "N0tail", i løbet af sin esportskarriere tjent knap 1,3 mio. dollars i præmiepenge, svarende til 8,6 mio. kr.

undersøgelse , som blev lavet i samarbejde mellem konsulenthuset Verve Search og bookmakeren Unibet, at der i 2016 blev uddelt pengepræmier for i alt 93,4 mio. dollars, svarende til omkring 640 mio. kr., på tværs af alle turneringer i esport.

Det var en eksplosiv stigning i forhold til tidligere år og viser meget godt den udvikling, esporten er inde i.

De bedste esportsudøvere har da også superstjernestatus, og det kan ses på Johan Sundsteins Twitter-profil, der har 135.000 følgere. Statsminister Lars Løkke Rasmussen (V) har til sammenligning 110.000 følgere.

»De største stjerner (i esport, red.) har flere følgere på sociale medier end hele den danske Superliga tilsammen, de samler tusindvis af tilskuere og millioner af seere til de store turneringer, og de præsterer på absolut eliteniveau. Når fans står i kø i flere timer for at få en selfie, er det ikke et spørgsmål om, hvornår de bliver stjerner, men hvor store de er og kan blive,« sagde Steen Laursen, kommunikationsansvarlig i RFRSH Entertainment, der er en stor dansk esportssatsning, til Finans i april.

Johan Sundstein begyndte at jagte drømmen som esportsudøver i 9. klasse og endte med at droppe ud af først handelsskolen og derefter gymnasiet.

»Jeg fortryder det ikke. Jeg havde prøvet på, at få det med skolen til at virke, men det var aldrig rigtig mig. Så havde jeg heldigvis noget, som jeg var rigtig glad for og god til, og som blev en karriere,« har han sagt til TV 2.

Han er en del af Dota 2-holdet OG, der består af fem spillere, og som gennem årene har tjent 35 mio. kr. i præmiepenge.

Dota 2 går i sin enkelthed ud på, at man spiller fem mod fem, og hvert hold skal beskytte sin egne bygninger, mens det prøver at ødelægge det andet holds bygninger.

Johan Sundstein har selv kaldt det lynskak på steroider.